Source: http://www.bihon.ro/dillon-e-cel-mai-bun-pasator/1520442
Timestamp: 2017-10-22 10:14:00+00:00

Document:
Dillon e cel mai bun pasator - BIHON
Dillon e cel mai bun pasator
la	1. aprilie 2015 16:08
Daniel Dillon a contribuit decisiv la realizările echipei noastre în actualul sezon FOTO: ROLLANDFOTO
Jucătorul australian a oferit 159 de pase decisive în sezonul regulat al Ligii Naţionale.
Datele statistice întocmite la finalul sezonului regulat din Liga Naţională de baschet masculin plasează vicecampioana CSM U Oradea în topul mai multor ierarhii.
Echipa orădeană se află pe locul 1 la capitolul eficienţă, cu un indice total de 2307, respectiv de 96,1 pe meci. CSM U Oradea se află de asemenea pe primul loc la pase decisive, cu un total de 449 în cele 24 de meciuri disputate, ceea ce înseamnă o medie de 18,7 assist-uri pe meci. Vicecampioana ocupă tot locul 1 la puncte marcate în deplasare, cu un total de 1031, rezultând o medie de 85,9 puncte pe meci. CSM U Oradea se află de altfel pe locul secund la capitolul puncte totale înscrise, atât acasă, cât şi în deplasare, cu 2040, pentru o medie de 85 de puncte pe meci. Pe primul loc în această ierarhie se află adversara noastră din play-off, Steaua CSM EximBank, cu un total de 2056 de puncte, cu o medie de 85,67 puncte pe meci. Echipa orădeană se mai situează pe locul 1 în topul recuperărilor defensive, cu un total de 607, pentru o medie de 25,3 pe meci. În ceea ce priveşte numărul de spectatori, CSM U Oradea ocupă locul 3 în topul Ligii Naţionale, cu o medie de 1375 de spectatori pe meci, după U BT Cluj-Napoca (2125) şi BC Mureş Târgu Mureş (1491).
Singurul triple-double
Formaţia noastră se află în top nu numai în diferitele ierarhii pe echipe, ci şi la jucători individuali. Astfel, Daniel Dillon este lider în clasamentul celor mai buni pasatori din campionat, cu un total de 159 de pase decisive în cele 23 de partide în care a jucat, ceea ce înseamnă o medie de 6,9 pase decisive pe meci. Recordul său în actuala ediţie este de 13 pase decisive, distribuite în partida de acasă cu Timba Timişoara (scor 84-68). El a mai reuşit câte 12 pase decisive în meciurile de acasă cu CS U Cluj-Napoca (scor 95-66) şi BCM U Piteşti (scor 104-97).
Daniel Dillon mai deţine încă un record unic în actualul sezon al Ligii Naţionale, fiind singurul jucător care a reuşit un triple-double, în meciul victorios din deplasare cu campioana CSU Asesoft Ploieşti (scor 101-100), când şi-a trecut în cont 14 puncte, 13 recuperări şi 11 pase decisive. El este de altfel cel mai bun marcator al CSM U Oradea în actualul campionat, cu un total de 344 de puncte marcate (medie de 14,9 pe meci). Daniel Dillon a fost, fără îndoială, cel mai bun jucător al CSM U Oradea în sezonul regulat al acestei ediţii.
Taguri: baschet masculin, CSM U Oradea, Daniel Dillon

References: CSM 
 CSM 
 CSM 
 CSM 
 CSM 
 CSM 
 CSM 
 CSM